Ды і самі тэатры не надта любяць беларускіх аўтараў — пра гэта шмат пісалі і пішуць. Відаць, гэта асаблівасць менталітэту: захапляцца чужым, а да свайго ставіцца з прыхаванай грэблівасцю. Прыкладаў шмат: вось паставілі харэографы Юлія Дзятко і Канстанцін Кузняцоў аднаактовы балет “Хто я?” на музыку Сяргея Картэса, але прайшоў ён толькі адзін ці два разы. Падобна, болей і не будзе… А якія на сцэне Белдзяржфілармоніі праекты ладзіць час ад часу кампазітар Ларыса Сімаковіч! “Апокрыф”, “Адзін дзень Максіма Багдановіча”, “Люцыян Таполя”… Хто-небудзь падумаў пра перспектыву гастрольных вандровак, паклапаціўся, каб гэта аказаліся не разавыя акцыі?